Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

El conductor d’un cotxe ha perdut el control avui a la nit i ha atropellat nou persones que estaven assegudes a la terrassa d’un bar a l’altura del carrer Riu Güell de Girona a l’encreuament amb Mare de Déu del Remei. Ha estat a dos quarts de dotze de la nit i una nena de quatre anys ha resultat ferida i ha estat traslladada en estat crític a l’hospital Josep Trueta de Girona. La resta de ferits ja han rebut l’alta i són a casa. La petita continua ingressada a l’UCI, però evoluciona favorablement.

El conductor del vehicle és un jove de divuit anys que ha donat negatiu en el control d’alcoholèmia dels Mossos d’Esquadra i la policia municipal. Després d’haver passat per l’hospital per ser atès de les ferides l’han amollat, i no ha arribat a ser detingut.

Segons que ha pogut saber l’ACN, el jove hauria fet la imprudència quan un altre vehicle ha circulat a prop d’ell i a una certa velocitat. S’escau que aquest vehicle és el d’una mare que duia la seva filla a urgències del Trueta. Aleshores l’infractor hauria volgut avançar-lo com si es tractés d’una cursa, moment en què ha perdut el control del vehicle i ha atropellat les nou persones, entre les quals quatre menors.

Els fets han passat just al centre de Girona i això ha fet especular amb un possible atemptat, cosa que han desmentit de manera immediata els Mossos d’Esquadra a Twitter. Al lloc de l’incident s’hi han desplaçat nombrosos efectius del Servei d’Emergències Mèdiques (SEM), dels Bombers de la Generalitat, dels Mossos d’Esquadra i de la policia municipal.